Prinsesse Astrid af Sverige blev født i Arvefyrstens Palæ i Stockholm den 17. november 1905. Hun var niece af Kong Gustav 5. af Sverige og yngste datter af kongens bror, Carl af Sverige, hertug af Västergötland, og dennes hustru, prinsesse Ingeborg af Danmark. Astrids farfar var kong Oscar 2. af Sverige og hendes morfar var kong Frederik 8. af Danmark.  Astrids søster, prinsesse Märtha, blev gift med den senere Kong Olav 5. af Norge. Hendes ældste søster, prinsesse Margaretha af Sverige giftede sig med Prins Axel af Danmark, mens hendes eneste bror prins Carl, hertug af Östergötland, giftede sig borgerligt.  Opvækst Prinsesse Astrid voksede op med sine søstre og yngre bror i Byströms villa (senere Prins Carls Palæ) på Djurgården i Stockholm. Somrene tilbragte familien på Villa Fridhem ved Bråviken i Östergötland. I løbet af sin opvækst lærte Astrid fransk, klaverspil og ballet. Efter sin konfirmation i 1923 tog hun en række praktiske kurser, blandt andet i syning. I 1926 begyndte hun et firemåneders kursus i barnepleje.  Ægteskab Astrid giftede sig først civilt i Stockholm den 4. november 1926 og derefter religiøst i Bruxelles den 10. november med kronprins Leopold af Belgien. Han var søn af kong Albert 1. af Belgien og dronning Elisabeth, født hertuginde af Bayern.  Astrid blev begejstret modtaget af belgierne. Hun var meget elsket for sin skønhed, charme og enkelhed.  Astrid og Leopold fik tre børn: Joséphine-Charlotte (født 1927), Baudouin (født 1930) og Albert (født 1934).  Dronning af Belgien Den 17. februar 1934 døde kong Albert i en bjergbestigningsulykke i Marche-les-Dames i Ardennerne i Belgien. Leopold og Astrid blev konge og dronning af Belgien.  Som dronning opdrog hun sine børn og fremmede sociale formål. Hun var meget bekymret for kvinder, børn og dårligt stillede. Under en økonomisk krise i Belgien i 1935 organiserede hun en indsamling af tøj og mad til de fattige gennem et åbent brev, "Dronningens Appel".  Død Den 29. august 1935 blev Astrid dræbt i en bilulykke i bjergene ved Küssnacht i nærheden af Vierwaldstättersøen i Schweiz, . Hun var dybt begrædt af sin mand, af belgierne og af svenskerne. Belgien udstedte et særligt smukt frimærke, som viser hendes portræt i sort kendt som Astrid sorgs-mærket. Et erindringskapel blev bygget i Schweiz, hvor ulykken skete. Dronning Astrid er begravet i kirken Notre Dame i Laeken i Bruxelles ved siden af kong Leopold og hans anden hustru, prinsesse Lilian af Belgien.